32003L0115
L 024/65
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2003/115/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 22 декември 2003 година
за изменение на Директива 94/35/ЕО относно подсладители за влагане в храни
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията (1),
като взеха предвид становището на Европейския икономически и социален комитет (2),
след консултация с Научния комитет по храните, съгласно член 6 от Директива 89/107/ЕИО на Съвета от 21 декември 1988 г. за сближаване на законодателствата на държавите-членки относно хранителни добавки, разрешени за влагане в храни, предназначени за консумация от човека (3),
в съответствие с процедурата, определена в член 251 от Договора (4),
като имат предвид, че:
(1)
Директива 94/35/ЕО на Европейския парламент и Съвета от 30 юни 1994 г. относно подсладители за влагане в храни (5), определя списък с подсладители, които могат да се използват в Общността, и условията за тяхната употреба.
(2)
От 1996 г. Научния комитет по храните категоризира като приемливи за използване в храните два нови подсладителя - сукралоза и сол от аспартам-ацесулфам.
(3)
Становището на Научния комитет по храните относно цикламатната киселина и нейните натриеви и калциеви соли (които доведоха до създаването на нова допустима дневна доза (ДДД)) и последните проучвания относно приема на цикламати доведоха до намаляване на максимално използваните дози от цикламатната киселина и нейните натриеви и калциеви соли.
(4)
Обозначаването на определени категории храни в Директива 94/35/ЕО следва да се адаптира, за да се вземе предвид Директива 2002/46/ЕО на Европейския Парламент и Съвета от 10 юни 2002 г. за сближаване на законодателствата на държавите-членки по отношение на добавките към храни (6) и специалните директиви, приети за някои групи храни, изброени в приложение I към Директива 89/398/ЕИО на Съвета (7).
(5)
Употребата на съответните добавки към храни съответства на общите критерии, установени в приложение II към Директива 89/107/ЕИО.
(6)
Членове 53 и 54 от Регламент (ЕО) № 178/2002 на Европейския парламент и Съвета от 28 януари 2002 г. за определяне на общите принципи и изисквания към законодателството в областта на храните, за създаване на Европейски орган за безопасност на храните и за определяне на процедури в областта на безопасността на храните (8), създават процедури за предприемане на спешни мерки по отношение на храни, които произлизат от Общността или се внасят в нея от трета страна. Те позволяват на Комисията да приеме такива мерки в случаите, когато е вероятно храната да представлява сериозен риск за здравето на човека, животните или околната среда и когато такъв риск не може да се контролира задоволително чрез мерките, предприети от заинтересуваните държави-членки.
(7)
Мерките, необходими за прилагането на Директива 94/35/ЕО, следва да се приемат в съответствие с Решение 1999/468/ЕО на Съвета от 28 юни 1999 г. за установяване на процедурите за упражняване на изпълнителните правомощия, предоставени на Комисията (9).
(8)
Следователно Директива 94/35/ЕО следва съответно да се измени,
ПРИЕХА НАСТОЯЩАТА ДИРЕКТИВА:
Член 1
С настоящото Директива 94/35/ЕО се изменя, както следва:
1.
Член 4 се заменя със следното:
„Член 4
В съответствие с процедурата, предвидена в член 7, може да бъде решено:
-
когато има различни становища за това дали подсладителите могат да бъдат използвани в определена храна при условията на настоящата директива, дали тези храни е необходимо да се считат за принадлежащи към една от категориите, изброени в третата колона от приложението, и
-
дали хранителна добавка от изброените в приложението и разрешени съгласно принципа „quantum satis“ се използва в съответствие с критериите, посочени в член 2.“;
2.
към член 5, параграф 2 се добавя трето тире:
„-
сол от аспартам-ацесулфам: „съдържа източник на фенилаланин“.“;
3.
Член 7 се заменя със следното:
„Член 7
1. Комисията се подпомага от Постоянния комитет по хранителната верига и здравето на животните, създаден съгласно член 58 от Регламент (ЕО) № 178/2002 (10), посочен по-долу като „Комитетът“.
2. Когато се извършва позоваване на настоящия член, се прилагат член 5 и член 7 от Решение 1999/486/ЕО (11), като се имат предвид разпоредбите на член 8 от него.
Периодът, посочен в член 5, параграф 6 от Решение 1999/468/ЕО, се определя на три месеца.
3. Комитетът приема свой процедурен правилник.
4.
Приложението се изменя в съответствие с приложението към настоящата директива.
Член 2
Най-късно до 29 януари 2006 г. Комисията предоставя доклад на Европейския парламент и на Съвета, в който очертава напредъка, постигнат при започналите преоценки на добавките и с който се утвърждава временен календар на бъдещи преоценки, особено на тези на сукралоза и сол от аспартам-ацесулфам. Тези преоценки се извършват на основата на данни от потребителите, предоставена от държавите-членки, и отчитат въздействието на добавките върху уязвимите групи от населението.
Член 3
Държавите-членки въвеждат в сила законовите, подзаконовите и административни разпоредби, необходими, за да се съобразят с настоящата директива, с цел:
-
да разрешат търговията и употребата на продукти, които съответстват на настоящата директива, най-късно до 29 януари 2005 г.
-
да забранят търговията и употребата на продукти, които не съответстват на настоящата директива, най-късно до 29 януари 2005 г.; въпреки това, продуктите, пуснати на пазара преди тази дата, които не съответстват на настоящата директива, може да се търгуват до 29 януари 2006 г.
Те информират незабавно Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 4
Настоящата директива влиза в сила в деня на публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 22 декември 2003 година.